GiliGold/VAD_KnessetCorpus huggingface dataset:
איריס וינברגר: במשך חמש השנים האלה הרשות תהיה חייבת לבחון את עצמה.
איריס וינברגר: היא לא תוכל אחרת.
עופר מנירב: אתם אומרים שאתם רוצים להמשיך את זה.
עופר מנירב: כך שי אמר עכשיו.
רוחמה אברהם-בלילא: שי אמר שהוא לא רוצה לבטל.
עופר מנירב: הוא לא רוצה לבטל.
עופר מנירב: הוא רוצה לשמור את האפשרות.
עופר מנירב: זאת המשמעות.
עופר מנירב: כבוד היושב ראש, אומרים כאן עכשיו שרוצים להשאיר את האפשרות לחייב את כל עם ישראל לקבל חשבוניות מהאח הגדול שהוא יקצה להם חשבוניות, יקצה להם מספרים, יקצה להם הכול.
עופר מנירב: אני חשבתי שירדו מזה אבל עכשיו אומרים, לא, הם שומרים את האופציה הלאה.
עופר מנירב: אני כבר לא מבין מה קורה כאן.
משה גפני: אנחנו מדברים על הסעיף הזה ששר האוצר מחליט שהוא לא צריך את הדיווח המקוון השנה.
משה גפני: על זה אנחנו מדברים?
עופר מנירב: מדברים על כך שעל פי החוק היה אמור להקצות מספרים מיוחדים לעוסקים, עוד מספרים נוספים, היה צריך להזמין חשבוניות באוצר או בבית הדפוס של האוצר שידפיס את החשבוניות לכל עם ישראל וכיוצא בזה.
עופר מנירב: הם דחו את זה.
איריס וינברגר: אולי אני אסביר.
איריס וינברגר: נושא הקצאת החשבוניות, כאשר הגו את רעיון הדוח המפורט, אמרו איך אנחנו סוגרים ומפקחים על הנושא של ניכוי התשומות כדי למנוע חשבוניות פיקטיביות, לא רק שאנחנו נדע על החשבוניות אלא שגם נוכל לסגור אותן עם מספרים שאנחנו נקצה והכל באופן ממוכן כמובן, אבל בכל זאת ברור לנו שיש כאן הכבדה בנושא הזה של הקצאת חשבוניות.
איריס וינברגר: לכן אנחנו כרגע דוחים את ההקצאה הזאת.
איריס וינברגר: הנושא הזה נמצא בדיונים ברשות.
איריס וינברגר: אין ודאות לגבי הרצון לממש את זה.
איריס וינברגר: אנחנו רצינו לאפשר סמכות לדחות את זה לזמן בלתי מוגבל אבל יש עם זה בעייתיות כי אני מבינה שזאת חקיקה ראשית של הכנסת.
משה גפני: רגע, לפני הבעייתיות.
משה גפני: מה הבעיה לאפשר לשר לדחות את זה?
ספי זינגר: זאת הבעיה שלנו.
משה גפני: הבעיה שלכם כרגע לא מעניינת אותי.
משה גפני: תכף נדבר עליה.
עופר מנירב: אם אדוני אמר שבעוד חמש שנים ממילא זה לא יהיה, זה לא רלוונטי.
משה גפני: לא, אני לא אומר כלום.
משה גפני: עכשיו אני מדבר ברצינות לגבי העניין הזה.
משה גפני: נאפשר לשר האוצר לדחות את זה.
משה גפני: זה מפריע לכם?
עופר מנירב: אמרה איריס שנדחה את זה לטווח בלתי מוגבל וזה היה בסדר.
איריס וינברגר: הסמכות לדחות לזמן בלתי מוגבל.
עופר מנירב: ספי לא מסכים.
משה גפני: זינגר, מה הבעיה בזה?
ספי זינגר: בדרך כלל החוק קובע מה הוא רוצה והרשות הביצועית מבצעת את זה וזה הגיוני שהיא תוכל לדחות לתקופה כפי שהיא רוצה.
ספי זינגר: אני נותן לרשות המבצעת סמכות לומר שהיא לא רוצה את החוק.
משה גפני: זה לא שהיא לא רוצה.
משה גפני: יש לה נימוקים.
איריס וינברגר: זה חייב להיות מנימוקים.
ספי זינגר: כשהרשות המבצעת אומרת שהיא לא רוצה את החוק, ההליך הנכון הוא לשנות את החוק.
ספי זינגר: אנחנו לא נותנים סמכות לרשות המבצעת לומר שהיא לא רוצה את החוק, כמו שאני לא כותב בסוף כל חוק שהרשות המבצעת יכולה לא לבצע.
ספי זינגר: אנחנו רוצים לדחות בעוד שלוש שנים.
ספי זינגר: שלוש שנים, זה בעצם אומר עוד חמש שנים.
ספי זינגר: עוד חמש שנים זה זמן נכון כך שאם הממשלה תחליט שהיא לא רוצה את זה, היא תשנה את החוק.
משה גפני: אני מודה לך על שהארת את עינינו.
משה גפני: אני לא מקבל את מה שאתה אומר, אבל אני הולך לעשות תיקון בעניין הזה.
משה גפני: אני מציע לומר שר האוצר רשאי, כמו שאמרנו, בלי הגבלת זמן.
משה גפני: הוא רשאי והכל בסדר.
משה גפני: אלה דברים טכניים.
משה גפני: אומר ספי דבר נכון.
משה גפני: אם שר האוצר מחליט – לא סיבות טכניות – לבטל את זה, אז צריך אישור של ועדת הכספים.
משה גפני: אי אפשר סתם.
שגית אפיק: בעצם אנחנו ניכנס לפסקה (4) שנמצאת בחוק ההתייעלות ואני אקריא אותה כפי שהיא תהיה אחרי התיקון.
שגית אפיק: שר האוצר, באישור ועדת הכספים של הכנסת, רשאי לדחות את מועד תחילתו של סעיף 47א לחוק מס ערך מוסף הקבוע בסעיף קטן (א) ואת מועד תחילתו של סעיף 47ד לחוק מס ערך מוסף הקבוע בפסקה (3)(א) דרך כלל או לסוגים של עוסקים כפי שיקבע אם מצא כי הדבר נדרש מטעמים תפעוליים.
שגית אפיק: הקראתי עכשיו את הנוסח המתוקן לפי ההסכמה אליה הגענו.
שגית אפיק: זה יהיה באישור ועדת הכספים מטעמים תפעוליים ולא רק לשנה אחת אלא לא מוגבל בזמן.
עופר מנירב: זאת אומרת שזה חל ב-2014.
עופר מנירב: זאת אומרת שאם לא מביאים שום דבר, זה חל מ-1 בינואר 2014.
עופר מנירב: צריך לקבל מספרים מהאוצר והכל.
עופר מנירב: לא צריך לבוא בכלל לוועדת הכספים.
עופר מנירב: אם משאירים את זה כך, אישרנו מצב שב-1 בינואר 2014 זה חל.
עופר מנירב: כל הנטל קיים ומיושם בפועל.
עופר מנירב: זאת קטסטרופה ליישם את זה.
עופר מנירב: זה בכלל בלתי אפשרי.
שגית אפיק: זה בלתי אפשרי לשוק?
עופר מנירב: לשוק.
עופר מנירב: גם לאוצר וגם לשוק.
איריס וינברגר: אבל מה ששינינו כאן זה את יכולת הדחייה והרחבנו את יכולת הדחייה של המועד.
עופר מנירב: נכון, אבל עדיין אנחנו דוחים את הקץ ולא פותרים את הבעיה.
איריס וינברגר: זה לא נמצא כאן.
קריאה: עצם הדחייה אומרת שזה כאן.
קריאה: אני חושב שמשרד המשפטים צודק בקביעה שלו וצריך לקצר.
שגית אפיק: אולי נעשה הפוך.
שגית אפיק: אם אתם רוצים להפעיל את זה, תבואו לאישור.
ערן יעקב: מול הרשות הפלשתינאית אנחנו מקצים חשבוניות.
יצחק וקנין: מה שהוא אומר כאן שמה שהם מנפיקים זה לעוסקים שלנו מול הרשות הפלשתינאית.
משה גפני: זה קשור לחוק?
יהודה טלמון: גם אנשי רשות המסים בשלב זה עוד לא יודעים איך לאכול את החיה הזאת.
יהודה טלמון: הסדר ההגיוני הוא כמו שאדוני היושב ראש אומר.
יהודה טלמון: אם הם ירצו לבוא, יבואו ויגידו שמצאו את השיטה איך לעשות את זה ואז זה יעמוד לדיון.
יהודה טלמון: להחליט שאם הם לא באים אם זה חל, מה שיקרה זה שנהיה כאן בעוד שנתיים בדיוק באותו מצב.
משה גפני: אני לא יכול להמשיך.
משה גפני: אני חושב שאני כבר לא אוכל להצביע.
רוחמה אברהם-בלילא: לדעתי אנחנו צריכים לפצל את זה.
רוחמה אברהם-בלילא: בוא נקיים דיון יותר ענייני בעוד שבועיים.
רוחמה אברהם-בלילא: נשאיר את זה לעוד שבועיים.
רוחמה אברהם-בלילא: זה לא יורד מהפרק.
איריס וינברגר: אפשר לעשות עכשיו את הדחייה ובלי קשר לעשות דיון בנושא.
משה גפני: היא מציעה את מה שאת הצעת עכשיו.
איריס וינברגר: יש בעיה עם הפיצול כי בלי הפיצול לכאורה אנחנו היינו צריכים להקצות חשבוניות ב-1 בינואר 2012.
איריס וינברגר: לכן נדמה לי שנכון לאשר את הדחייה, לאשר את האפשרות לדחות וגם את הדחייה של זה ל-1 בינואר 2014 ובלי קשר אפשר לקיים דיון בנושא הזה בחוק עצמו.
שגית אפיק: נעשה אחרת.
שגית אפיק: נקבע בחוק שיעבור שדוחים כרגע בשנה את הקצאת החשבוניות, משאירים את הסעיף הזה על שולחן הוועדה ואפשר יהיה לדון בו.
שגית אפיק: בסעיף קטן (ג), במקום "יום ב' באלול בתשע"א (1 בספטמבר 2011)" יבוא "יום כ"ו באלול התשע"ד (1 בספטמבר 2013)".
שגית אפיק: למעשה כל זה יהיה בפיצול.
שגית אפיק: זה יישאר על שולחן הוועדה.
שגית אפיק: במקום זה אנחנו נקבע הוראה חדשה.
זבולון אורלב: על כל זה נצביע בקריאה שנייה ושלישית במליאה?
שגית אפיק: היום יובא רק הפיצול.
משה גפני: זה יוצבע כאן ואז יצטרכו להתנהג לפי זה.
זבולון אורלב: אם זה לא עובר היום, מה הבהילות?
משה גפני: הבהילות שזה יעבור היום כי זה עובר לפני 31 בדצמבר בוועדת הכספים.
משה גפני: אמר דורון ארבלי, וגם הם אומרים את זה, אז ההתנהגות של רשות המסים תהיה לפי ההצבעה כאן.
משה גפני: גם היום יש חוק.
משה גפני: זה חוק מ-2011.
שגית אפיק: זה יעלה למליאה בשבוע הבא.
שגית אפיק: תחילה ותחולה (א) סעיף 171(5) ו-(13) לחוק ההתייעלות הכלכלית, כנוסחו בסעיף 7(1)(ב) ו-(ג) לחוק זה, יחול לגבי המנויים בסעיף 177(ב)(2)(ב) ו-(ג) לחוק ההתייעלות הכלכלית, לעניין דוחות המוגשים בשל תקופה שתחילתה ביום פרסומו של חוק זה ואילך.
שגית אפיק: (ב) תחילתו של סעיף 174 לחוק ההתייעלות הכלכלית כנוסחו בסעיף 7(2) לחוק זה, ביום כ"ה בטבת בתשע"א (1 בינואר 2011).
משה גפני: אנחנו מצביעים קודם על כל פיצול החוק.
משה גפני: אנחנו מצביעים על סעיף 7 שהוא ליבת החוק.
שגית אפיק: על סעיף 7 ו-8.
משה גפני: בסעיף 7, החלק הזה שדיברנו עכשיו.
שגית אפיק: בעמוד 10, פסקה (3).
משה גפני: סעיפים 1, 2, 3, 4, 5 ו-6, אלה סעיפים קטנים ולא גדולים אבל לכל אחד יש מטרה עליה נדון בעתיד הקרוב, כפי שאמרתי, וגם את מה שאנחנו מפצלים עכשיו בסעיף 8.
משה גפני: אני מבקש את אישור הוועדה לפיצול הסעיפים האלה.
משה גפני: בעד פיצול הסעיפים – פה אחד הפיצול אושר
משה גפני: אנחנו מצביעים על אישור סעיפים 7 ו-8 כפי שנוסח על ידי היועצת המשפטית של הוועדה יחד עם רשות המסים.
משה גפני: בעד אישור סעיפים 7 ו-8 – פה אחד הסעיפים אושרו לקריאה שנייה ושלישית
משה גפני: אני מבקש להודות לרוחמה אברהם, אני מבקש להודות לרכז הקואליציה חבר הכנסת ציון פיניאן שליווה את העניין ונתן רוח גבית.
משה גפני: אני מודה לרכזת האופוזיציה חברת הכנסת רוחמה אברהם שעשתה עבודה טובה יחד עם מנהל הוועדה, טמיר כהן.
משה גפני: אני מודה ליועצת המשפטית של הוועדה שכמעט לא ישנה הלילה.
משה גפני: אני מודה לרשות המסים שעשתה עבודה קונסטרוקטיבית יוצאת מן הכלל.
משה גפני: התברר שכל מה שאומרים על אנשי רשות המסים, שהם לא אנשים יצירתיים, זה שקר.
משה גפני: הם אנשים יצירתיים, רציניים ועושים את מלאכתם נאמנה.
משה גפני: אני מבקש להמשיך לשבת לגבי הסעיפים האחרים כי אני לא הולך להזניח את העניין הזה.
משה גפני: יש לי אינטרס שהסעיפים האלה יאושרו ויאושרו טוב.
רוחמה אברהם-בלילא: אנחנו מצטרפים לברכות שלך אדוני היושב ראש.
משה גפני: אני עובר לסעיף הבא בסדר היום, שינויים בתקציב לשנת 2011.
משה גפני: פניות מספר 994 עד 996 -
אנסטסיה סורוקינה: הפנייה נועדה להעביר סכום של 62.6 מיליוני שקלים לאגף משפחות במשרד הביטחון לטובת המימון של חלק משרד האוצר לתשלום הפעימה הראשונה לאלמנות ולהורים שכולים בהתאם לתיקון חוק קצבאות לחיילי מילואים ומשפחותיהם.
משה גפני: בעד אישור פניות מספר 994 עד 996 – פה אחד הפניות אושרו זה עובר עכשיו לוועדה המשותפת לתקציב הביטחון.
משה גפני: פנייה מספר 944 – משרד התעשייה, מפעלים בפריפריה.
דוד שטיינמץ: אלו תשלומי מזומנים שאנחנו משלמים למענקים.
משה גפני: זה גם לפרי הגליל?
שי חרמש: לא שייך.
רוחמה אברהם-בלילא: פרי הגליל לא בפריפריה.
רוחמה אברהם-בלילא: הוא במרכז.
דוד שטיינמץ: אלה תשלומים עבור מענקים, תוכניות מאושרות שתקצבנו אותן בהרשאה להתחייב ואלה תשלומים במזומנים בהתאם לביצוע.
משה גפני: בעד אישור פנייה מספר 944 – פה אחד הפנייה אושרה פנייה מספר 993 -
אנסטסיה סורוקינה: זה משרד החינוך.
אנסטסיה סורוקינה: הפנייה נועדה לבצע שינויים פנימיים בסך של 500 אלפי שקלים בהתאם לביצוע בפועל.
אנסטסיה סורוקינה: אני אסביר מה שאני יודעת.
אנסטסיה סורוקינה: הרפרנט נמצא בוועדה אחרת.
אנסטסיה סורוקינה: מה שהבנתי זה שיש תת ביצוע בתקנה ממנה מעבירים לתקנה עם ביצוע.
רוחמה אברהם-בלילא: אבל יש דרישה להוספת כיתות.
רוחמה אברהם-בלילא: למה לוקחים דווקא מהתת ביצוע הזה?
אנסטסיה סורוקינה: זה תת ביצוע ב-2011 כי אחרת הכסף הולך לעודפים.
זבולון אורלב: אני יכול להסביר.
זבולון אורלב: המשרד מוציא הרשאות לבניית כיתות בסדר גודל של אלפיים כיתות.
זבולון אורלב: חלק מהכיתות האלה – אגב, כל כיתה היא סדר גודל של 700-800 מיליון שקלים – בגלל בעיות שהגישו צווים נגד הבנייה, הקבלן פשט את הרגל, מנהל האגף בעירייה הלך למילואים, לכן התוכניות מתעכבות.
זבולון אורלב: במקום שההרשאות האלה לא תהיינה מנוצלות, קיים כסף, מעבירים את זה לדברים שאפשר לנצל מיידית בתחום התשתיות.
זבולון אורלב: זאת העברה בתוך תקנות פנימיות של פיתוח.
זבולון אורלב: זה נשאר במערכת החינוך וזה נשאר בפיתוח.
רוחמה אברהם-בלילא: שכנעת אותי.
טלב אלסאנע: זה מיועד למטרת כיתות ויודעים שיש מחסור בכיתות.
טלב אלסאנע: כמו שאמר אורלב, יש בעיה שמעכבת אבל נניח בעוד חודש הבעיה תיפתר ורוצים לבנות.
זבולון אורלב: אז יש את הכסף.
זבולון אורלב: יש את תקציב 2012.
טלב אלסאנע: לא, זה תקציב מיועד.
זבולון אורלב: יחזירו את המזומנים ב-2012 ואתה תראה את זה.
טלב אלסאנע: אני חושב שיש בעיה כאן.
משה גפני: לא להצביע על זה?
משה גפני: הכסף ילך לאיבוד.
טלב אלסאנע: הכסף הזה מיועד לכיתות ויש מחסור בכיתות.
רוחמה אברהם-בלילא: אבל אין מה לעשות.
משה גפני: אנחנו מתלוננים על כך שלא מוציאים תקציב מספיק גדול.
זבולון אורלב: אין כאן בעיה של ביטול פרויקטים.
משה גפני: בעד אישור פנייה מספר 993 – פה אחד הפנייה אושרה פנייה מספר 997 -
משה גפני: אני רוצה להודיע שבשעה 11:00 בדיוק אני עוצר את הישיבה.
משה גפני: יש ישיבת הוועדה המשותפת.
משה גפני: אני מודיע שאני אחדש את הישיבה רק לאחר שיסתיימו ההצבעות במליאה.
מגלי והבה: בלילה.
משה גפני: זה לא בלילה.
משה גפני: אני מדבר אחרי ההצבעות על החוקים.
רוחמה אברהם-בלילא: יש לי ניחום אבלים.
משה גפני: אסור לנו להזניח את העניין הזה.
משה גפני: יגיעו עוד העברות.
פניה קירשנבאום: יהיו עוד העברות חוץ מאלה?
משה גפני: אמורות להגיע.
משה גפני: האוצר מודיע לנו.
יצחק וקנין: יש היום הרבה העברות.
משה גפני: מזכירים לי שיכול להיות שיגיע הצו של החקלאות, הארכת המועד.
משה גפני: חבר'ה, מי שהחליט להיות בוועדת הכספים, צריך לקחת על עצמו אחריות.
משה גפני: גם לי נוח לנסוע הביתה.
זבולון אורלב: רק לא בזמן הצבעות.
משה גפני: לא בזמן הצבעות, ודאי.
משה גפני: אני דיברתי על הצבעות על החוקים.
פניה קירשנבאום: אני רואה שבאמת בסוף השנה אנחנו מעבירים מיליוני שקלים, אם לא מיליארדים.
משה גפני: מיליארדים.
פניה קירשנבאום: הנושא שעלה ושדובר עליו כל כך הרבה כמו חינוך חינם מגיל שלוש, לא מקבל שום תגובה.
פניה קירשנבאום: אני לא יודעת אם אני רוצה עכשיו לתמוך בכל ההעברות האלה.
פניה קירשנבאום: אני רוצה לשמוע את עמדת האוצר שיאמר מה הוא מתכוון לעשות עם החינוך חינם מגיל שלוש.
שי חרמש: אם זה כל מה שהיא רוצה, אני מציע לתת את זה.
פניה קירשנבאום: החוק קיים, מושכים אותו ע שנת 2016.
פניה קירשנבאום: צריך לממש את החוק הזה.
פניה קירשנבאום: אנשים ישבו באוהלים, לא ישנו לילות במשך הקיץ וכלום לא יצא?
משה גפני: את רוצה בגלל זה שלא יבנו את הכיתות האלה שעכשיו הביאו לאישור?
משה גפני: האוצר ישמח.
פניה קירשנבאום: האמת שאם היה תקציב ביטחון לא לאלמנות ומשפחות שכולות, הייתי עוצרת את התקציב הזה, אבל ישבתי בשקט.
פניה קירשנבאום: אם מתכוונים להביא היום ערימות של העברות.
משה גפני: לא ערימות.
משה גפני: יהיו כמה העברות.
פניה קירשנבאום: אני מבקשת מהוועדה לשים לב לכך.
משה גפני: פנייה מספר 997 -
קרינה קליגר: הפנייה נועדה לביצוע שינויים פנימיים להעברת 740 אלפי שקלים מהמשרד לאזרחים ותיקים למינהלת השירות האזרחי מתקציב משרד ראש הממשלה, לתקצוב פקחים על מיזם "והדרת פני זקן".
משה גפני: פקחים למה?
קרינה קליגר: פקחים למיזם.
קרינה קליגר: יש חברות שמפעילות ומגייסות את בני/בנות שירות לאומי ויש פקחים שמפקחים על הגיוס שייעשה כפי שהוא צריך להיעשות.
משה גפני: 740 אלף שקלים?
רוחמה אברהם-בלילא: שיפקחו על גיוס בני/בנות שירות לאומי כדי שיעשו את המיזם הזה.
פניה קירשנבאום: שיעבירו את הכסף הזה לשירות לאומי.
משה גפני: בעד אישור פנייה מספר 997 – רוב נמנע - 1 הפנייה אושרה
משה גפני: פנייה מספר 998 -
דוד שטיינמץ: מדובר בקרן למקצועות שוחקים.
דוד שטיינמץ: זה תשלום מזומנים בהתאם לביצוע.
משה גפני: כל הזמן אתם משלמים במזומנים.
רוחמה אברהם-בלילא: מה קרה עם הקרן למקצועות שוחקים?
רוחמה אברהם-בלילא: מלפני קרוב לחצי שנה הוקמה הקרן הזאת בסך של 250 מיליון שקלים.
דוד שטיינמץ: 600 מיליון שקלים.
דוד שטיינמץ: זה בהרשאה להתחייב.
דוד שטיינמץ: עכשיו בהתאם לביצוע של המזומנים, אנחנו משחררים מזומנים.
רוחמה אברהם-בלילא: אבל יש כבר הגדרות של מקצועות שוחקים?
זבולון אורלב: אתה מדבר על פנייה מספר 998?
זבולון אורלב: לא כתוב כאן קרן.
דוד שטיינמץ: אתה רואה את זה ברמת נושא.
דוד שטיינמץ: בתוך קורסים למבוגרים, זה באגף להכשרה מקצועית, סעיף תקציבי, יש את הקרן למקצועות שוחקים.
דוד שטיינמץ: בתוך האגף להכשרה מקצועית.
משה גפני: אתה יכול לסמוך על שטיינמץ.
משה גפני: הוא אף פעם לא הטעה את הוועדה.
משה גפני: אם הוא אומר שזה לקרן למקצועות שוחקים, זה כך.
משה גפני: לא תמיד אנחנו מאשרים לו את מה שהוא מבקש, אבל מה שהוא אומר, הוא אומר מדויק.
משה גפני: בעד אישור פנייה מספר 998 – פה אחד הפנייה אושרה השעה 11:00 ואני עוצר את הדיון.
משה גפני: מזכירות הוועדה תודיע בזמן סביר לפני שנכנס את הישיבה.
משה גפני: ככל הנראה זה יהיה לאחר ההצבעות על החוקים.
משה גפני: על סדר היום הצעת חוק ההתייעלות הכלכלית (תיקוני חקיקה ליישום התכנית הכלכלית לשנים 2009 ו-2010) (תיקון מס' 5), התשע"ב-2011.
משה גפני: יש כמה סעיפים חדשים שהתווספו במהלך הישיבה הקודמת ואני מבקש להגיש רביזיה על כך.
משה גפני: הרביזיה התקבלה פה אחד אני עובר לדיון על החוק ואני רוצה לומר שני דברים.
משה גפני: יש שני דברים שהתעוררו במהלך הדיון האחרון.
משה גפני: הדבר הראשון, לגבי הנושא של מס יסף.
משה גפני: אני מלכתחילה לא אהבתי את מס היסף אבל קיבלתי את זה על עצמי כי בכל אופן לא מדובר באנשים עניים.
משה גפני: זה היה נראה לי מס כפול, אבל הסכמתי, עד שהתברר במהלך הדיונים שבעצם יכולים להיות אנשים ממעמד הביניים שיגיעו למס יסף.
משה גפני: למשל, הנושא שמישהו שמוכר פתאום דירה, שיש לו דירה נוספת, הוא קנה בשביל הבת שלו וכולי.
משה גפני: אני לא אחזור על כל הדיון שהיה.
משה גפני: אז סיכמתי עם בוועדה שאנחנו נגיש הסתייגות וההסתייגות תאמר שזה לא יחול על דירות בכלל אלא אם כן יתברר – ואז טענו אנשי משרד האוצר – שרשות המסים יכולה לדבר רק על דירה אחת.
משה גפני: אז אני מסיר את ההסתייגות וזה יחול רק על דירה אחת.
משה גפני: בינתיים עד לרגע זה אני לא יודע מה רשות המסים יודעת, מה היא לא יודעת למרות שלפני הישיבה כאן ניסיתי לברר עוד הפעם, אבל אנחנו לא יודעים כלום.
משה גפני: אני לא יודע לגבי שוק ההון.
משה גפני: אני לא יודע מה קורה, ודיברנו על זה, עם קשיש שבסופו של דבר מגיע לאיזשהו שלב שהוא צריך לקחת את כל החסכונות שלו ולעבור לדיור מוגן.
משה גפני: התוצאה של הדבר הזה יכולה להיות שפתאום יחול עליו מס יסף.
משה גפני: מתברר שמס היסף הוא לא בדיוק רק על עשירים אלא הוא גם יכול לחול על אחרים.
משה גפני: מעבר לעניין, גם ביררתי והחוק הוא מאוד מסובך.
משה גפני: הגבייה שלו היא מאוד מסובכת.
משה גפני: אמרו לי במשרד האוצר בדיונים שקיימתי אתם שיחסר כסף.
משה גפני: אמרתי להם, בסדר.
משה גפני: אני רוצה להציע לוועדה.
משה גפני: יש חוק ממשלתי שמונח על שולחן הכנסת והוא צריך לבוא לקריאה ראשונה.
משה גפני: אני לא יודע מתי ולא ענייני.
משה גפני: אם אנחנו מאשרים את החוק הזה, בעצם הכול בחוק ההוא מתייתר, כל השינויים שעשינו, ויישאר רק מס היסף.
משה גפני: שיעבירו את מס היסף.
משה גפני: יבואו עם הצעה לוועדה.
שי חרמש: למה יעבירו את מס היסף?
שי חרמש: יורידו את מס היסף.
משה גפני: יביאו את מס היסף.
משה גפני: להוסיף את מס היסף.
משה גפני: יש את זה בחוק הממשלתי.
משה גפני: במקום להכניס כאן את מס היסף עם כל הבעיות כאשר התברר כתוצאה מהדיונים שהיו כאן שזה עלול להיות גם על מעמד הביניים.
משה גפני: יכול להיות שמשרד האוצר או הממשלה יביאו הצעה אחרת.
משה גפני: על כל פנים, המס יסף מונח על שולחן הכנסת.
שי חרמש: בהצעת החוק השנייה אין את החששות האלה?
משה גפני: אבל אז אנחנו מקיימים דיון יותר נורמאלי.
משה גפני: אם אנחנו לא נאשר מיד את החוק הזה, אנחנו מדברים כבר על סוף שנת התקציב וזה נוגע להרבה מאוד דברים.
משה גפני: אני עם המס יסף יש לי התלבטות.
משה גפני: יש הסתייגות שלי ואני עדיין לא יודע תשובה.
משה גפני: הרי סיכמנו שתהיה תשובה.
משה גפני: לכן אני מציע להוריד את מס היסף מהחוק, אני מסיר את ההסתייגות שלי וגם החברים האחרים שהגישו הסתייגות יסירו את ההסתייגות שלהם ומודיעים לממשלה שתעביר את זה במליאת הכנסת, את מס היסף, ושיביאו את זה לוועדה.
ציון פיניאן: העברה נפרדת.
משה גפני: כן, אבל שזה יהיה בנפרד ונדון על זה בנפרד ולא תחת הלחץ הזה שאנחנו צריכים לאשר את כל החוק.
משה גפני: אני אאשר מס יסף, אפילו שאני לא אוהב את זה, אפילו שזה נראה לי מס כפול, אבל נהיה יותר ערניים לגבי הנושא של מעמד הביניים שעלול להיפגע מזה או במכירת דירה שהיא דירה ותיקה שלאותו אדם יש אותה כבר ארבעים-חמישים שנים, שפעם היא עלתה 300 שקלים והיום היא עולה מיליון וחצי שקלים.
משה גפני: זאת אומרת, יכול להיות כאן מצב שהוא בלתי מתקבל על הדעת בעליל.
משה גפני: על כל פנים, אני לא דוחה את מס היסף אלא אני אומר לממשלה שהיום לא נאשר את זה, שיאשרו את זה במליאת הכנסת ויביאו את זה לוועדה ואז נדון בזה בנפרד.
שי חרמש: אגב, איזה חוק זה?
משה גפני: החוק שאני לא רוצה להגיד את השם שלו.
שגית אפיק: שינוי חברתי כלכלי.
משה גפני: זה מונח על שולחן מליאת הכנסת.
משה גפני: לכן אני מבקש לאשר את הסרת הסעיף של מס היסף ושיביאו אותו בנפרד.
שגית אפיק: סעיף 1(11), בעמוד 6 בנוסח שהיה בפניכם בזמן ההצבעה.
משה גפני: מישהו ממשרד האוצר רוצה להגיד משהו?
משה גפני: שזה עולה הרבה כסף?
משה גפני: שיחסר 400 מיליון שקלים?
משה גפני: תביאו הצעה מסודרת.
ראובן קוגן: יחסרו 400 מיליון שקלים ביחס להצעה.
משה גפני: אני שמעתי 200 מיליון, אבל לא חשוב.
ראובן קוגן: זאת כרגע ההודעה של משרד האוצר.
שי חרמש: מה הסכום שיחסר?
ראובן קוגן: 400 מיליון שקלים.
שגית אפיק: הסעיף שעוסק במס על הכנסות גבוהות, 121(ב).
משה גפני: ציון, בסדר?
משה גפני: נוריד את זה.
משה גפני: אני חוזר שוב על מה שאמרתי.
שי חרמש: גפני, אני הולך לישיבת נשיאות בקדימה ושם רוצים לתמוך בזה.
שי חרמש: לשם כך אני צריך לדעת את המיקום המדויק.
משה גפני: אני מוריד את מס היסף.
שגית אפיק: בנוסח אצלכם זה סעיף 12.
משה גפני: אני לא מבטל את העניין הזה.
משה גפני: שיביאו את זה בנפרד וזה יונח על שולחן הכנסת.
שי חרמש: שגית, זה סעיף 12 ולא 11.
שי חרמש: סעיף 12 יורד?
משה גפני: מי בעד להסיר את זה מסדר היום?
משה גפני: אושר פה אחד
משה גפני: הסעיף ירד מסדר היום.
משה גפני: אני מבקש להצביע על שם החוק.
משה גפני: לחוק יקראו: שינוי נטל המס, תיקוני חקיקה, התשע"ב-2011.
משה גפני: זה נראה יותר נורמאלי מכיוון שכל מהות החוק היא שינוי נטל המס.
משה גפני: אנחנו מורידים את נטל המס מהעניים או ממעמד הביניים יותר נכון ושמים יותר על העשירים.
משה גפני: שם החוק אושר כפי שהוחלט עכשיו.
משה גפני: לגבי הנושא האחרון.
משה גפני: אנחנו הבאנו את הנושא של הדיור.
משה גפני: אני סברתי, וכך סברו כל חברי הוועדה, כולל חברי האופוזיציה, שאי אפשר אחרי מחאה חברתית כאשר מביאים חוק ראשון שעוסק בעניין הזה, שלא תהיה נגיעה לעניין של הדיור.
משה גפני: אז הצענו כל מיני הצעות.
משה גפני: האוצר דחה אותן.
משה גפני: אז הבאנו הצעה עליה הצבענו בה ייאמר, וכך מופיע, שירד אחוז אחד מהריבית על המשכנתאות שמשלמים זכאי משרד השיכון, הוראת שעה לשנה כדי לבחון את הדברים האלה.
משה גפני: הגיעה הסתייגות ממשרד האוצר האומרת לבטל את הסעיף.
משה גפני: הם טוענים שזה יכול לגרום לנזק בל יתואר מבחינה כלכלית, זה לא נמצא במדיניות של הממשלה וכולי.
משה גפני: אני אמרתי שאם זה המצב, אם לא מביאים את זה, שילכו במתווה הרגיל ואני לא במשחק הזה.
משה גפני: אז התחילו דיונים, ואני משתף את חברי הוועדה, וייאמר לשבחם של אנשי משרד האוצר שהם אנשים טובים, עקשנים ונחמדים.
משה גפני: הגענו למצב בו שאלתי אותם ממה הם פוחדים.
שי חרמש: הרי ממילא אף אחד לא לוקח את ההלוואות האלה.
משה גפני: אני מעריך שאחרי החוק הזה כן ייקחו.
שי חרמש: לפני החוק ממילא לא לוקחים.
משה גפני: לפני החוק לא לוקחים.
משה גפני: עכשיו ייקחו.
משה גפני: שאלתי בכמה כסף מדובר.
משה גפני: אני לא אכנס לפרטים אבל בסוף המספר היה 150 מיליון שקלים.
משה גפני: אחרי שהם ראו שאני מתעקש, הם הציעו לי שתי הצעות.
משה גפני: הצעה אחת אומרת שזה יהיה לפי ניקוד או לפי מקום או לפי משפחות ברוכות ילדים ותכף אני אומר מה ההצעה השנייה כי אותה קיבלתי.
משה גפני: המשמעות של העניין, עוד מישהו יכול לחשוד בי – וגם ציון העיר על כך בוועדה – שאני עושה פשוט הטבה מגזרית.
משה גפני: מישהו עם ניקוד מסוים או משפחה ברוכים ילדים או לתת לאופקים או משהו כזה.
משה גפני: אמרתי שלא בא בחשבון.
שי חרמש: ממילא לא כל אחד יכול לקבל את זה.
משה גפני: לא יידבק בי כתם של מגזרים.
שי חרמש: לפחות לא בעניין הזה.
משה גפני: בשום עניין לא.
משה גפני: אמרתי שיש זוג צעיר שהוא זכאי משרד השיכון והוא גר בחולון והוא חילוני, הוא גם יהיה זכאי.
משה גפני: אני לא חושב שמותר לי לעשות את זה מגזרי ודחיתי את זה מכל מקום.
משה גפני: אמרו שהולכת להיות קטסטרופה והם יפילו את זה.
משה גפני: שאלתי למה זאת תהיה קטסטרופה ומה יקרה.
משה גפני: הרי מה העלות?
שי חרמש: מה זאת עלות?
שי חרמש: זאת לא עלות.
משה גפני: עלות.
שי חרמש: שער הריבית, מה שהמדינה מגייסת לבין מה שזה עולה?
ראובן קוגן: היא לא מגייסת.
ראובן קוגן: פער הריבית שהמדינה משפה את הבנקים בגין הגיוס של הכסף שלהם.
משה גפני: שאלתי אותם מה המקסימום.
משה גפני: 150 מיליון?
שי חרמש: במידה שייקחו את ההלוואות.
משה גפני: אמרתי שאם הם פוחדים מקטסטרופה, הולך בשנה הבאה להיות כאן כמו ביוון, אני אומר לכם בוודאות שלא הולך להיות כאן כמו ביוון.
משה גפני: בארץ ישראל דבר כזה בעזרת השם לא יקרה.
משה גפני: אבל חוששים.
משה גפני: אמרתי להם שנעשה מגבלה והמגבלה תאמר שייקחו את ההלוואות האל העד 150 מיליון.
משה גפני: זה המקסימום למרות שלהערכתי יהיה הרבה פחות.
משה גפני: כל רבעון הם יבואו לדווח כמה לקחו.
משה גפני: ידווחו על הביצוע.
משה גפני: והיה אם פתאום יתברר שהכל הולך להתרסקות וכולם לוקחים הלוואות ופתאום יש אשראי – הם טוענים שהאשראי יכול להגיע לחצי מיליארד שקלים – ויתברר שמיליארדים הולכים לאשראי והסכום עובר את ה-150 מיליון שקלים של העלות, הם יכולים לעצור את זה אחרי שהם מדווחים לוועדת הכספים.
שי חרמש: גפני, צר לי, אני למדתי מתמטיקה לפני הרבה שנים ומשהו במספרים מתבלבל לי.
שי חרמש: עלות של 150 מיליון צריכה להיות בדלתא של הריביות.
שי חרמש: אם פער הריבית הוא שני אחוזים, צריך להגיע כרגע שלושה מיליארד שקלים הלוואות.
שי חרמש: זה הנפח?
שגית אפיק: אחוז אחד אפילו.
שי חרמש: אני מבולבל עם המספרים.
משה גפני: אתה לא מבולבל.
משה גפני: אתה אומר נכון אבל אין לי כוח יותר להתווכח אתך.
משה גפני: מה שאמרת, אני לא רוצה להגיד שאתה צודק כי אני לא רוצה שזה יהיה כתוב בפרוטוקול.
משה גפני: אני מתייחס אליהם ברצינות וברצינות אני הסכמתי, כי אחרת לא היה.
משה גפני: אני הסכמתי שתהיה מגבלה בחוק, יהיו חייבים לדווח כל רבעון, נדע איפה אנחנו עומדים.
משה גפני: למה אני רוצה גם את הדיווח?
משה גפני: אני רוצה את הדיווח בגלל עוד סיבה.
משה גפני: אני רואה בנושא של הדיור את הבעיה המרכזית של המחאה החברתית.
משה גפני: כשיהיה כאן דיון כל רבעון על הנושא של המשכנתאות, אנחנו גם נשאל את אנשי משרד האוצר מה התקדם בנושא של הדיור, מה עם מחירי הדירות וכולי.
ראובן קוגן: אומרים שהמחירים יורדים.
משה גפני: בסדר, המחירים יורדים, תבוא כל רבעון לכאן ובחוק יהיה שאתה צריך לבוא – אתה, חבריך והממשלה – כל רבעון ולומר לנו מה נעשה עם הדיור.
משה גפני: נכניס את זה בחוק.
משה גפני: הסכמתי לרדת על הברכיים.
שי חרמש: אתה לא חייב לבוא.
שי חרמש: תשלח את הדוח.
משה גפני: לבוא.
משה גפני: אנחנו נביא גם את שר האוצר וגם את שר השיכון.
שי חרמש: אני יותר גמיש.
משה גפני: שי, אל תהיה אתו.
משה גפני: תהיה אתי.
משה גפני: אני הרי הייתי בשדרות, אני חטפתי על הנושא של הדיור ואני מצטייר לצערי, בניגוד למה שבאמת, כאילו אני נציג הממסד.
משה גפני: אני לא נציג הממסד.
משה גפני: אני לא ממשלה.
משה גפני: אני לא הלכתי להיות סגן שר.
משה גפני: אני בסך הכול חבר כנסת, סתם יושב ראש ועדה.
משה גפני: ביג דיל.
משה גפני: לכן אני מציע לקבל את זה כי אחרת אין לנו חוק ואין לנו שום פתרון לנושא של הדיור.
משה גפני: אני חושב שזה לא פוגע בהצעה שתמשיך כמות שהיא ולהפך, אנחנו אפילו משפרים אותה מאוד בעצם העובדה שהם יגיעו לכאן כל רבעון.
משה גפני: הנושא שיהיה על השולחן יהיה הנושא של הדיור.
משה גפני: הם ידעו שהם נמצאים בביקורת פרלמנטארית.
משה גפני: אחד מהפקידים במשרד האוצר, זה לא מפריע לו אבל לכל האחרים זה מפריע.
משה גפני: אני חושב שזה משפר.
משה גפני: דרך אגב, אני לא חושב שזה פותר את מצוקת הדיור.
משה גפני: אני לא תולה בזה תקוות.
שי חרמש: זה תלוי קודם כל בהיצע ואחרי כן במימון.
משה גפני: אבל לא יכול להיות בשום פנים ואופן שיושבים כאן נבחרי הציבור כולם, יושבים כאן מרוקאים ורוסים, אשכנזים וספרדים, חילוניים ודתיים, ימין ושמאל, עולים וותיקים ולא מדברים על הדיור.